送仲華葛兄
作者：陸文圭
朝代：宋

paragraphs: 蓉城諸葛何綿綿，一門青紫三百年。
聞孫流落湘江上，手握美瑾懷香荃。
夜行衣綉豈足榮，歸夢皛皛經山川。
君家元有紫荆樹，一枝兩枝枯或妍。
當暑歸來憩其下，俯仰陳迹心茫然。
牆東野人頭雪白，乃翁坐上琴書客。
鳳毛一見眼雙明，豚犬吾兒空自責。
追思老少各時異，坐閲興衰疑世隔。
江湖來往慎風波，他年重會銅駝陌。